OPERATIVNI CILJI IN VSEBINE

**GOVOR IN GOVORNO SPOROČANJE TER SPORAZUMEVANJE**

Vir: [UN](https://www.gov.si/assets/ministrstva/MIZS/Dokumenti/Osnovna-sola/Ucni-nacrti/obvezni/UN_anglescina.pdf) 2016, str. 16–18, 33–35.

Učenci se naučijo ustrezno in čim bolj pravilno govorno sporazumevati in sporočati v pogovorni angleščini oz. eni od jezikovnih različic.

**Cilji drugega vzgojno-izobraževalnega obdobja**

Učenci:

**Govor:**

* nadaljujejo z usposabljanjem za osnovno govorno sporazumevanje in sporočanje v ciljnem jeziku: tvorijo medosebne dialoge, kratka govorna besedila (pripovedujejo, povzamejo besedilo, izražajo svoje misli ipd.), kratko sporočajo (npr. naštejejo seznam) in se odzovejo na slišano oziroma prebrano, govorijo ali pojejo primerna izvirna besedila v angleščini ipd.;
* razvijajo osnovne učne strategije, primerne starosti in jezikovnemu znanju;
* razvijajo in uporabljajo najosnovnejše sporazumevalne strategije;

**Jezikovna zmožnost:**

* v govoru uporabljajo osnovne jezikovne strukture, upovedujejo v preprostih, enostavčnih in tudi večstavčnih povedih;
* uporabljajo pogosto rabljeno, omejeno besedišče s tematskih področij, primernih in zanimivih zanje;
* razvijajo najosnovnejše veščine razumljive in pomensko ustrezne izgovarjave in intonacije;

**Pragmatična zmožnost:**

* spoznajo in uporabljajo temeljne funkcije (npr. iskanje podatkov, izražanje mnenj, pozdravi) in vzorce socialne interakcije;
* upoštevajo glavne značilnosti ustreznega govora glede na sogovornika in namen;
* uporabljajo temeljno nebesedno podporo v govoru (npr. mimika, kretnje);
* spoznajo glavne lastnosti krajših in preprostih besedil (npr. eno-, večgovorna besedila);

**Sociolingvistična/družbeno-kulturna zmožnost:**

* v govoru uporabljajo osnovne jezikovne označevalce družbenih razmerij (pozdravi, naslavljanja) in nekatere vljudnostne dogovore (npr. zahvala, opravičilo);

**Medkulturna ozaveščenost:**

* se ozaveščajo o osnovnih medkulturnih značilnostih pri govorjenju v angleščini (podobnosti s slovenskimi/italijanskimi/madžarskimi in razlike med njimi).

**Besedila in okoliščine: glej poglavje Standardi znanja.\***

**\*Besedila in okoliščine**

Standardi in minimalni standardi

* Naloge so vodene z veliko podpore (slikovna, podatki itd.).
* Prvotno je sporazumevanje, to je dialoška oblika, enogovorne dejavnosti so redkejše.

Preproste, kratke in jasno strukturirane (običajno predhodno naučene/poučevane) sporočanjske dejavnosti, ki so učencu znane vnaprej: glasno branje, kratek situacijski dialog, enogovorna dejavnost ob vidni ali besedni iztočnici, igranje vnaprej naučene vloge, petje, izštevanje, tvorjenje zelo preprostih navodil ob jasno podanih iztočnicah, poimenovanje stvari, oseb, dejanj, lastnosti itn. v neposredni okolici/na slikah, recitiranje pesmi, pojasnjevanje (preproste tabele, grafi itn.), opisi vsakodnevnih, rednih dejavnosti, živali, predmetov, krajev itn., pozdravljanje, zahvaljevanje, preproste, kratke in jasno strukturirane sporazumevalne dejavnosti v učencu znanih okoliščinah (angl. interactive activities): učenec sprašuje in odgovarja na preprosta vprašanja o znani okoliščini, se besedno in nebesedno odziva na iztočnice (npr. vprašanja, navodila, pozivi itn.), sodeluje v vnaprej naučenih dialogih ali po vnaprej pripravljenem vzorcu, izraža svoje mnenje, pritrjuje, zanika, izraža počutje, zahvalo, voščila in dobre želje, navezuje stik, se opravičuje, se poslavlja, telefonira, uresničuje svoje interese (izraža potrebe in želje, prepovedi, prošnje, išče in ponuja pomoč), nakupuje.

**Cilji tretjega vzgojno-izobraževalnega obdobja**

V tretjem obdobju učenci še razvijajo nedosežene cilje iz drugega vzgojno-izobraževalnega obdobja, ti pa se tudi nadgrajujejo in širijo, tako da učenci:

**Govor:**

* se usposobijo za pomensko in situacijsko ustrezno, tudi zahtevnejše govorno sporazumevanje: govorno se sporazumevajo medosebno in z uporabo tehnologije (oz. posnemajo te dejavnosti);
* govorno sporočajo, opisujejo, predstavljajo stvari, izdelke, osebe, ideje, stališča, mnenja in perspektive ter jih podkrepijo z argumenti;
* načrtujejo, vadijo in izboljšujejo svoje govorne dejavnosti, razvijajo in uporabljajo temeljne učne strategije;
* spoznavajo in v komunikaciji uporabljajo temeljne sporazumevalne strategije;

**Jezikovna zmožnost:**

* v govoru uporabljajo širši, še vedno razmeroma omejeni nabor jezikovnih struktur in tudi kompleksnejše strukture (npr. večstavčne povedi); z uporabo ustreznih slovničnih struktur dokaj natančno izražajo svoje misli in ideje;
* uporabljajo pomensko ustrezno širše, pogosto rabljeno besedišče s področij, primernih in zanimivih zanje, ki je večinoma konkretno, a tudi že abstraktno;
* razvijejo veščine rabe razumljive in pomensko ustrezne izgovarjave in intonacije;

**Pragmatična zmožnost:**

* spoznajo in uporabljajo širši nabor funkcij in vzorcev socialne interakcije;
* spoznajo glavne značilnosti ustreznega govora glede na sogovornika in druge okoliščine (sporočilni namen, jezikovni register) in prilagajajo govor glede na okoliščine, sogovornike in namen;
* se naučijo usklajevati mnenja in se dogovarjati;
* razvijajo svoj govor v tekočnosti in vsebinski natančnosti;
* spoznajo širši nabor nebesedne podpore v (po)govoru in ga uporabljajo v govoru;
* spoznajo glavne značilnosti nekaterih besedilnih vrst (npr. pripoved, opis) in jih uporabljajo pri tvorjenju besedil;
* spoznajo in uporabljajo osnovne prvine zgradbe različnih govornih besedil glede na njihovo vlogo (npr. pripovedna besedila); govorne menjave, razvoj teme in logično sosledje;

**Sociolingvistična/družbeno-kulturna zmožnost:**

* uporabljajo osnovne jezikovne označevalce družbenih razmerij (uporabljajo nekatere vljudnostne dogovore in se izogibajo najočitnejšim oblikam nevljudnosti, ki so tudi odsev medkulturnih razlik);
* upoštevajo razlike v jezikovnih registrih (nevtralen in neformalen);
* uporabljajo posamezne prvine ljudske modrosti (pregovore itn.);

**Medkulturna ozaveščenost:**

* v govoru, zlasti v sporazumevanju s pripadniki drugih kultur, upoštevajo osnovne medkulturne razlike in prilagajajo svoje ravnanje in govor;
* ustrezno ravnajo v primerih sporazumevalnih in medkulturnih nesporazumov;
* presegajo stereotipe.

**Besedila in okoliščine: glej poglavje Standardi znanja.\*\***

**\*\*Besedila in okoliščine**

Standardi

Učenec:

* govori v vodenih nalogah, mestoma samostojno in z občasno podporo;
* se sporazumeva z različnimi govorci angleščine, če ti govorijo razmeroma počasi, dokaj razločno in pri tem svoj govor prilagajajo okoliščini.

Minimalni standardi (MS)

Učenec:

* govori v vodenih nalogah s podporo (npr. podatki), potrebuje (sogovornikovo) podporo;
* se sporazumeva z različnimi govorci angleščine, če ti govorijo zelo počasi, razločno in pri tem svoj govor prilagajajo okoliščini, po potrebi ponavljajo in dajejo druge vrste podpore.

Standardi in minimalni standardi

Preproste, krajše in večinoma jasno strukturirane (MS: samo jasno strukturirane) sporočanjske dejavnosti: enogovorna dejavnost ob vidni ali besedni iztočnici oz. brez iztočnic, glasno branje, opisovanje, predstavljanje, tvorjenje navodil itn., preproste, krajše in večinoma jasno strukturirane sporazumevalne dejavnosti v učencu znanih okoliščinah. Učenec sprašuje in odgovarja na preprosta vprašanja, se besedno/nebesedno odziva na iztočnice (npr. vprašanja, pozivi itn.), sodeluje v vnaprej naučenih in nenaučenih dialogih (informativnih, izraža svoje mnenje, pritrjuje, zanika, izraža počutje, zahvalo, voščila in dobre želje, navezuje stik, se opravičuje in poslavlja, telefonira, uresničuje svoja zanimanja (izraža potrebe in želje, prepovedi, prošnje, išče in ponuja pomoč), izraža počutje in občutke (presenečenje, zadovoljstvo, zanimanje itn.), sodeluje v igrah vlog, razpravlja.